ธนาคารอาคารสงเคราะห์ จัดประมูลบ้านมือสองออนไลน์ ห่างไกลโควิด-19 กว่า 4,000 รายการ 16 เมษายนนี้
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. นำบ้านมือสอง หรือทรัพย์ NPA ทั่วประเทศรวม 4,360 รายการ มาจัดประมูลแบบออนไลน์ เพื่อเพิ่มระยะห่างทางสังคม หลีกเลี่ยงกิจกรรมที่มีคนเยอะ ลดโอกาสในการสัมผัสและป้องกันการแพร่ระบาดของโรคโควิด-19 โดยธนาคารให้ลูกค้าได้เลือกซื้อบ้านผ่าน Application : G H Bank Smart NPA ในวันที่ 16 เมษายนนี้ แบ่งเป็น 5 รอบ ตั้งแต่เวลา 09.30 น.-14.00 น. ราคาเริ่มต้นประมูลให้ส่วนลดพิเศษร้อยละ 40 จากราคาปกติและผู้ชนะการประมูลยังมีสิทธิ์ได้รับส่วนลดเพิ่มอีกร้อยละ 10 จากราคาที่ปิดประมูล เพียงทำสัญญาและทำนิติกรรมภายในวันที่ 30 มิถุนายน 2564 สำหรับทรัพย์ที่นำมาเปิดประมูลในครั้งนี้ แบ่งเป็นทรัพย์ที่ตั้งอยู่ในพื้นที่กรุงเทพฯ และปริมณฑล จำนวน 360 รายการ และทรัพย์ที่ตั้งอยู่ในภูมิภาคจำนวน 4,000 รายการ ผู้ชนะการประมูลต้องวางเงินประกันการซื้อทรัพย์สินตามจำนวนที่ธนาคารกำหนดเริ่มต้น 5,000 บาท (สำหรับทรัพย์ราคาไม่เกิน 5 แสนบาท) และทำสัญญาจะซื้อจะขายภายใน 3 วันทำการ นับถัดจากวันที่ประมูล Online นอกจากนี้ผู้ชนะการประมูลยังสามารถเลือกใช้โปรโมชั่นผ่อนดาวน์หรือสินเชื่อดอกเบี้ย 0% ตามระยะเวลาที่ธนาคารกำหนดได้อีกด้วย